**Ajit Jogi** (29. huhtikuuta 1946 – 29. toukokuuta 2020) oli intialainen poliitikko, joka toimi vuonna 2000 perustetun Chhattisgarhin osavaltion ensimmäisenä pääministerinä vuoteen 2003. Osavaltiopolitiikan lisäksi hän vaikutti Intian parlamentin molemmissa huoneissa. Rajya Sabhassa kaksi kautta vuosina 1986–1998 ja Lok Sabhassa 1998–1999 ja 2004–2008.

Jogin ura Chhattisgarhin johdossa alkoi, kun hän onnistui tekemään vaikutuksen kongressipuolueen puheenjohtajaan Sonia Gandhiin. Aikaisemmin hän oli työskennellyt poliisivoimissa ja kongressipuolueen puhemiehenä. Puolueen sisällä esiintyi vastustusta, koska useiden poliitikkojen mielestä virkaan olisi tullut nimittää joku kokeneempi. Kohua heräsi myös siitä kuuluiko Jogi todella alkuperäisiin heimoihin kuten hän väitti, koska hänet oli äänestetty osavaltioparlamenttiin alkuperäisväestölle omistetulta kiintiöpaikalta. Tuolloin eräs piispa puolusti Jogia kertomalla, että kirkonkirjojen mukaan Jogin isoisä, joka kääntyi kristinuskoon vuonna 1887, kuului kanwar-heimoon.

Vuonna 2003 hänen uransa Chhattisgarhin pääministerinä päättyi kohuun, kun hän jäi kiinni yritettyään lahjoa viisi Intian kansanpuolueeseen kuulunutta lainsäätäjää puolelleen. Tapauksen myötä kongressipuolueen johto antoi Jogille potkut puolueesta kuudeksi vuodeksi ja osavaltion uudeksi pääministeriksi nousi kansanpuolueen Raman Singh. Vuonna 2016 Jogi perusti uuden puolueen nimeltä Chhattisgarh Janata Congress. Chhattisgarhin osavaltiovaaleissa 2018 Jogi päätti liittoutua Bahujan Samaj Partyn (BSJ) ja Intian kommunistisen puolueen kanssa. Liittouma voitti seitsemän paikkaa, joista viisi meni Jogin puolueelle ja kaksi BSJ:lle. Osavaltiovaalien jälkeen Chhattisgarh Janata Congress päätti olla asettamatta omia ehdokkaita seuraavan vuoden parlamenttivaaleissa, mutta ilmoitti tukevansa BSJ:n vaalikampanjaa.

Kiista siitä oliko Jogi todella alkuperäisheimon jäsen, kuten hänen kiintiöpaikkansa osavaltioparlamentissa vaati, sai ratkaisun vuonna 2019. Tuolloin Chhattisgarhin hallinnon komitea päätti, että Jogi ei ole adivasi ja hänen on erottava. Asian tutkinta alkoi jo vuonna 2011 jolloin Intian korkein oikeus nimitti komitean selvittämään asiaa. Vuonna 2017 komitea päätyi kiistämään Jogin väitetyn adivasitaustan, mihin Jogi vastasi viemällä asian oikeuteen missä hän hävisi vuonna 2019. Samana vuonna Jogin politiikassa vaikuttanut poika Amit pidätettiin, kun tämä oli kirjallisesti väittänyt syntyneensä Intiassa vaikka hänen todellinen syntymäpaikkansa sijaitsikin Yhdysvalloissa.

Lähteet
-------

1. ↑  Phukan, Sandeep: Ajit Jogi, Chhattisgarh’s first CM, passes away *The Hindu*.  29.5.2020. Viitattu 30.5.2020.
2. ↑  Rajya Sabha biodata *Rajya Sabha*. Viitattu 30.5.2020.
3. ↑  Fourteenth Lok Sabha: Members Bioprofile: Jogi, Shri Ajit *Lok Sabhassa*. Viitattu 30.5.2020.
4. ↑  The Rediff Profile/ Chattisgarh Chief Minister Ajit Jogi *Rediff*.  1.11.2000. Viitattu 17.9.2019.
5. ↑  Thomas, Saji: Bishop defends Jogi's conversion *Times of India*.  25.11.2001. Viitattu 17.9.2019.
6. ↑  Mishra, Neeraj: We Are Witnessing the End of Ajit Jogi's Political Career *The Wire*.  15.5.2019. Viitattu 17.9.2019.
7. ↑  Chhattisgarh Assembly Elections 2018: Congress racing ahead; 10 things you need to know *Indian Express*.  11.12.2018. Viitattu 30.5.2020.
8. ↑  Ghose, Dipankar: Lok Sabha polls: Ajit Jogi’s party leaves all 11 seats for ally BSP in Chhattisgarh *Indian Express*.  3.4.2019. Viitattu 30.5.2020.
9. ↑  Ghose, Dipankar: State panel says Ajit Jogi not tribal, may lose MLA seat *Indian Express*.  28.8.2019. Viitattu 17.9.2019.
10. ↑  Ajit Jogi's son Amit arrested on election fraud charge *Telegraph India*.  3.9.2019. Viitattu 17.9.2019.

Aiheesta muualla
----------------

* Kuvia tai muita tiedostoja aiheesta **Ajit Jogi** Wikimedia Commonsissa

* Ajit Jogi Lok Sabhan verkkosivuilla

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Muut | 
* IdRef

 |

 |